Kunstenaar se vrou in aanhouding tot sy borg betaal | Netwerk24
Deur Anena Burger 05 Januarie 2018 17:34
Sophia Meyer (29), die vrou van die bekroonde landskapskilder Walter Meyer, het Vrydag in die landdroshof op Upington 'n formele borgtogaansoek gebring. Foto: Anena Burger
Die kunstenaar Walter Meyer het sy vrou, Sophia, na bewering tydens 'n rusie voor die bors gegryp, waarna sy 'n mes in die kombuis gaan haal en hom daarmee gesteek het.
Só lui 'n verklaring deur Sophia Meyer wat deur adv. Chris Wessels Vrydag tydens 'n formele borgtogaansoek aan die landdroshof op Upington voorgelees is.
Sy het op 'n skedulevyf-borgtogaansoek verskyn en het telkens omgedraai om vir familie en vriende te glimlag.
Suzette Kriel, 'n vriendin van Walter wat herberg aan die kunstenaar gebied het, het tydens die hofverrigtinge stip voor haar uitgekyk, maar was ontsteld toe Sophia die hofsaal binnegekom het.
Die verdediging het in die aansoek aangevoer dat Sophia geen lasbriewe of sake teen haar hangende het nie.
Sophia het telkens omgedraai om vir familie en vriende te glimlag.
Die verdediging het R1 500 as borgtog aangebied.
Die staat onder leiding van die senior staatsaanklaer, Armando Damarah, het nie die aansoek teengestaan nie, maar streng borgvoorwaardes versoek.
Damarah het 'n verklaring deur die ondersoekbeampte, ao. Steven Roos, aan die hof voorgelees.
Luidens dié verklaring het die rusie tussen Walter en Sophia oor geld gegaan.
Die borgvoorwaardes wat aan die hof voorgelê is, bepaal dat Sophia geen kontak met Catherina Scheepers, Walter se gewese vrou, en haar kinders, Sonja en Gert, mag hê nie.
Sy mag ook geen kontak hê nie met haar en Walter se minderjarige kind, wat getuienis moet lewer.
Die hof het, hangende uitsprake deur die kinderhof, bevind Sophia mag wel haar 7 maande oue baba besoek.
Sy moet Woensdae en Vrydae by die Upington-polisiekantoor aanmeld en mag nie die Gordonia-distrik verlaat nie.
Landdros Mosala Mosala het borgtog van R2 000 vasgestel. Meyer bly in aanhouding totdat die bedrag betaal word.